હું, મનહર અને નિર્મળ ત્રણ સાથે જ રેકોર્ડીંગ સ્ટુડીઓમાં ગયા. સંગીતકાર તરીકે મહેશકુમાર ત્યાં જ હતા. ગીતલેખક કાંતિ અશોક પણ ત્યાં જ હતા. ગીતના શબ્દો હતા ‘ મારી પરવશ આંખો તરસે, રૂપ માઝા મુકીને વરસે’ આખો દિવસ રેકોર્ડીંગ ચાલ્યું. બધાએ ગીત ઓ.કે. કર્યા છતાં મનહર પોતાને સંતોષ ના થાય ત્યાં સુધી રી-ટેક કરતા જ રહ્યા. નિર્મળના ચહેરા ઉપર ખુશી સમાતી નહોતી. મને યાદ છે કે એમના માતાપિતા પણ રેકોર્ડીંગ જોવા આવ્યા હતા. મનહર હવે ખરેખર ફિલ્મના હીરો લાગતા હતા. એમણે માતાપિતાને પ્રણામ કર્યા. નાનાભાઈ નિર્મળે એમને ખભે હાથ મૂક્યો. પ્રસન્નતાપૂર્વક કશું એના કાનમાં કહ્યું. રેકોર્ડીંગ પૂરું થયા પછી સૌએ મનહરને ફુલહાર કર્યા. મેં જોયું તો નિર્મળની આંખોમાં ખુશીનાં ઝળઝળિયાં હતાં.